|  |
| --- |
| Корпоративни комуникации |
| А1 България |
| 0882 201 214 |
| http://www.а1.bg |
| http://www.facebook.com/A1Bulgaria |

София,

15.01.2024 г.

**А1 заедно със своите служители дариха 136 955 лeвa в полза на социални каузи**

*Програмата за дарителство на работното място в А1 e от 2003 г., а общата дарена сума е над 800 000 лева*

Екипът на А1 е събрал рекордна сума по програмата за дарителство на работното място през 2023 г., която възлиза на 86 995 лева. Компанията е добавила още 50 000 лева към даренията на служителите и с общата сума от 136 955 лева ще подкрепи 11 социални каузи и организации. Програмата се осъществява в партньорство с фондация BCause.

Възможността за редовни дарения на работното място в А1 съществува от над 20 години. Програмата е леснодостъпна и прозрачна, като служителите могат да даряват сума по избор от месечната си заплата в полза на една или повече социални каузи.

„Дарителството на работното място е една от най-дългосрочните инициативи на компанията и всяка година щедростта на нашите служители ме изненадва приятно и ме кара да се чувствам горда, че съм част от този екип. Все повече служители искат да работят за компании, чиито ценности съвпадат с техните. Осигуряването на лесна за използване платформа за дарение на работното място ни помага да създадем истинска култура на даване и правене на добро.“, каза Илияна Захариева, директор „Корпоративни комуникации“ на А1 България.

През 2023 г. в програмата са се включили рекорден брой дарители от А1 – над 400, като техният брой за последните 2 години е нараснал с над 25%. Увеличило се е и средното месечно дарение, като за миналата година то е на стойност 28 лева, а рекордът за ежемесечно дарение от един служител е 200 лева.

„Щастливи сме, че вече 20 години сме заедно с А1 и хората в компанията в пътя им на дарители по ведомост! Компанията отбеляза нов успех през изминалата 2023 г., плод на последователността на сърцатия екип, който поздравяваме. Резултатите са не само в рекордното увеличение на броя дарители и финанси, но и в устойчивостта, която това носи на организациите-получатели, за да се грижат по-добре за болни деца и за деца в риск, възрастни, природа и образование*.*“, сподели Елица Баракова, изпълнителен директор на фондация BCause.

Сферите, които екипът на А1 подкрепя, са детското здраве, по-доброто образование, уязвимите възрастни хора, екологията и защитата за животните. Компанията взема предвид обратната връзка от своите служители и така след последното допитване в екипа през изминалата година в програмата бяха добавени две нови организации с екологична насоченост, като с това възможните каузи вече са 11. Първото място за най-предпочитана от служителите кауза с 35% от всички дарения си остава за „Фонд за лечение и рехабилитация на деца“, чиято цел е да подпомогнат родителите на непълнолетни деца с хронични заболявания за финансиране на лечение и редовни медицински процедури.

Освен позитивната обратна връзка от екипа, доказателство за успеха на програмата е „златният“ знак за дарителство и доброволчество, най-високото отличие на наградите Годишен знак „Отговорна компания – отговорни служители“, организирани от bCause, БАУХ, БДВО и БАКСОС.

В допълнение на дарителството по ведомост А1 ежегодно организира многобройни инициативи в полза на социални каузи за своите служители. Примери за такива са „Ден на доброто“, включващ и благотворителен базар, както и общо 1600 доброволчески часа, инвестирани от екипа за различни акции в полза на обществото.

**А1**, част от A1 Group, е водещ доставчик на дигитални услуги и телекомуникационни решения в България. Компанията предоставя мобилни и фиксирани услуги, високоскоростен интернет, интерактивна, цифрова, сателитна и мобилна телевизия, четири собствени спортни канала с марката MAX Sport, платежни услуги, ICT, cloud и IoT бизнес решения. През 2022 г. A1 България отчита приходи от 640,4 млн. евро, а сравнимата EBITDA e 254,4 млн. евро.

**A1 Group** е водещ телекомуникационен доставчик в Централна и Източна Европа с повече от 26 млн. клиенти. A1 Group оперира в седем държави: Австрия, България, Беларус, Хърватия, Словения, Северна Македония и Сърбия, а приходите на Групата за 2022 година надхвърлят 5 милиарда евро. Портфолиото на A1 Group включва гласова телефония, високоскоростен интернет и мултимедийни услуги, както и решения в областта на високите технологии, преноса на данни и онлайн разплащанията. Групата разполага със стабилен акционер в лицето на América Móvil – един от най-големите телекомуникационни доставчици в света.